Anton Prešeren

Šipkova 10, 1241 Kamnik

DU Kamnik

Pokrajinska zveza društev upokojencev Gorenjske

Savska cesta 34

4000 Kranj

POROČILO

o poteku in izvedbi tekmovanja – Pokrajinskega prvenstva v balinanju, ki je potekalo v dneh 25. (ženske) in 28. (moški) aprila 2022 na štiristeznem balinišču pri Planinskem domu v Komendi.

Organizator je za vse prisotne ob prihodu pripravil prigrizek in pijačo, ob pregledu izkaznic pa podelil bone za prehrano.

25.04.2022 - ženske

Na prvi dan tekmovanja sem najprej pregledal izkaznice tekmovalk in prisostvoval žrebanju ženskih ekip.

Na otvoritvi sta predsednik organizacijskega odbora g. Drago Kolar in predsednik Društva upokojencev Komenda pozdravila vse prisotne, sodnik g. Tomaž Hacin pa razložil glavna pravila in sistem tekmovanja. Nastopilo je 67 igralk v 14 ekipah (Javornik – Koroška Bela, Jesenice, Kamnik, Kokrica, Komenda, Kranj, Kranjska Gora, Mengeš, Predoslje, Radovljica, Rateče – Planica, Škofja Loka, Tržič in Žirovnica), ki so bile razvrščene v 4 predtekmovalne skupine, dve s po štirimi in dve s po tremi ekipami. Sistem tekmovanja je bil tak, da je vsaka ekipa odigrala najmanj dve tekmi po 50 min v kvalifikacijskem delu, po dve najboljši ekipi (po točkah in razliki točk) iz vsake skupine sta napredovali v četrtfinale, od tu dalje so ekipe tekmovale na izpadanje. Razvrstitev ekip, ki so niso napredovale v izločilne boje, je bila izračunana osnovi števila zmag, razlike v točkah in številu osvojenih točk v prvih dveh kolih. Vrstni red ekip, ki so izpadle v četrtfinalu, je bil določen na podlagi razlike dobljenih točk v četrtfinalu. Poraženki v polfinalu sta se pomerili v tekmi za 3. mesto, zmagovalki pa v finalu za 1. mesto. Zmagala je ekipa Britof Predoslje. Tekmovanje je potekalo v prijetnem vremenu in vzdušju, za tekmovalke je bilo s strani organizatorje odlično poskrbljeno. Po zaključku tekmovanja je predsednik DU Komenda Saša Lenarčič podelil pokale in medalje najboljšim in se jim zahvalil za zares športne boje.

28.04.2022 - moški

Tekma moških je bila prvotno predvidena za torek, 26.04., a je bila zaradi zelo slabe vremenske napovedi prestavljena na četrtek, 28.04., kar se je pokazalo za odlično odločitev, saj je bilo v torek nemogoče izpeljati srečanje, četrtek pa je bil lep. Tudi za moške udeležence je organizator zelo lepo poskrbel. Tekmovalce je najprej pozdravil glavni organizator g. Drago Kolar, za njim pa komendski podžupan Igor Štebe in predsednik DU Komenda g. Saša Lenarčič, vrhovni sodnik g. Tomaž Hacin pa razložil pravila in sistem tekmovanja.

Tekmovanja so se udeležili 104 kegljači v 22 ekipah (Britof Predoslje, Cerklje, Javornik, Jesenice, Kamnik, Kokrica, Koroška Bela, Komenda, Kranj, Kranjska Gora, Kropa, Lesce, Mengeš, Naklo, Radovljica, Rateče Planica, Šenčur, Žiri, Trzin, Podnart, Žirovnica, Škofja Loka in Tržič), čemur je vrhovni sodnik prilagodil sistem, ki je vsaki ekipi zagotovil najmanj dve tekmi. Ekipe so bile razdeljene na štiri skupine in sicer v dve po 6 in dve po 5 ekip, vse tekme so bile časovno omejene na 50 min.

Iz vsake od štirih skupin sta se v četrtfinale uvrstili po prvi dve ekipi, ves sistem pa je bil enak kot pri ženskah.

Zmagovalca moškega dela tekmovanja je bila ekipa Jesenic, prehodni pokal pa je osvojila ekipa Tržiča, ki je bila tretja pri ženskah in druga pri moških.

Na koncu moram pohvaliti DU Komenda in vrhovnega sodnika Tomaža Hacina za tekočo izpeljavo obeh dni tekmovanj in oboje priporočam za izvedbo srečanj v balinanju tudi v naslednjih letih.

Kamnik, 03.05.2022

Zapisal delegat PZDU Gorenjske

Anton Prešeren